बात तो मैं अपने ही वर्ग की कर रहा था। एशिया हो, यूरोप हो या अमेरिका, हर जगह मध्यम वर्ग सबसे भारी है। हमारा वर्ग सृष्टि का सबसे मुखर वर्ग है, कोई भी मसला हो हम टाँग अड़ा देते हैं। शोषक बनना हो तो निम्न वर्ग को निचोड़ देते हैं, और शोषित बनना हो तो उच्च वर्ग की हाय-हाय शुरू कर देते हैं। अपने मध्यम वर्ग की बहुत निजी बात मैं आपको ही बता रहा हूँ, इसे गोपनीय रखें - भ्रष्टाचार हमीं करते हैं और भ्रष्टाचार के ख़िलाफ़ भी हमीं खड़े होते हैं। हिन्दी की बात अंग्रेज़ी में करते है, सबके सामने अंग्रेज़ी को गाली देते हैं, पर अपने बच्चो को इंग्लिश मीडियम स्कूल में भेजते हैं। चरित्र के इस उदात्त और व्यावहारिक स्वरूप के कारण मुझे अपनी 'क्लास' पर बहुत गर्व है।